
maidir le sócmhainní digiteacha – dúshláin don iomaíochas agus sláine chóras airgeadais an Aontais

(2025/2208(INI))
Tá Parlaimint na hEorpa,
–	ag féachaint don athbhreithniú ar chobhsaíocht airgeadais ón mBanc Ceannais Eorpach (BCE) ó mhí na Samhna 2025,
–	ag féachaint do mholadh ón mBord Eorpach um Riosca Sistéamach (BERS) an 25 Meán Fómhair 2025 maidir le scéimeanna cripteamhonaí cobhsaí ileisitheoir tríú tír,
–	ag féachaint do thuarascáil BERS ó mhí Dheireadh Fómhair 2025 dar teideal ‘Crypto-assets and decentralised finance – Report on stablecoin, crypto-investment products and multi-function groups’ [‘Criptea-shócmhainní agus airgeadas díláraithe – Tuarascáil maidir le cripteamhonaí cobhsaí, táirgí criptea-infheistíochta agus grúpaí ilfheidhme’],
–	ag féachaint don tuarascáil ón Údarás Baincéireachta Eorpach (ÚBE) ó mhí na Nollag 2024 dar teideal ‘Tuarascáil maidir le taiscí téacschomharthaithe’,
–	ag féachaint d’fhoilseachán Airgeadais & Forbartha an Chiste Airgeadaíochta Idirnáisiúnta, Imleabhar 62, Uimhir 3, ó mhí Mheán Fómhair 2025, dar teideal ‘Stablecoin and the future of finance’ [Cripteamhonaí cobhsaí agus todhchaí an airgeadais],
–	ag féachaint do thuarascáil na hEagraíochta Idirnáisiúnta um Choimisiúin Urrús ó mhí na Samhna 2025 dar teideal ‘Téacschomharthú sócmhainní airgeadais’,
–	ag féachaint do Thuarascáil Eacnamaíoch Bhliantúil an Bhainc um Shocraíochtaí Idirnáisiúnta (BIS) ó mhí an Mheithimh 2025,
–	ag féachaint do thuarascáil stádais ón mBord um Chobhsaíocht Airgeadais (FSB) an 22 Deireadh Fómhair 2024 dar teideal G20 crypto-asset policy implementation roadmap [Treochlár maidir le cur chun feidhme an bheartais criptea-shócmhainní G20],
–	ag féachaint do thuarascáil stádais FSB an 22 Deireadh Fómhair 2024 dar teideal ‘The financial stability implications of tokenisation’ [Na himpleachtaí cobhsaíochta airgeadais a bhaineann le téacschomharthú],
–	ag féachaint do pháipéar comhairliúcháin Bhanc Shasana an 10 Samhain 2025 dar teideal ‘Córas rialála atá beartaithe le haghaidh cripteamhonaí cobhsaí sistéamacha atá ainmnithe i steirling’,
–	ag féachaint don fhaisnéisiú ón Aonad um Ghrinnscrúdúchán ar an Rialachas Eacnamaíoch agus AEA i mí na Samhna 2025 dar teideal ‘Sócmhainní digiteacha: Creat rialála an Aontais, glacadh sa mhargadh, rioscaí agus dúshláin’,
–	ag féachaint do Riail 55 dá Rialacha Nós Imeachta,
–	ag féachaint don tuarascáil ón gCoiste um Ghnóthaí Eacnamaíochta agus Airgeadaíochta (A10-0000/2026),
A.	de bhrí, de réir Shuirbhé BCE ar Ionchais Tomhaltóirí i mí na Samhna 2024, gur thuairiscigh 9.7 % ar an meán de na freagróirí suirbhé nó duine éigin ina gcripteashócmhainní atá faoi úinéireacht teaghlaigh, ar thuairiscigh 54 % díobh sealúchais ag a bhfuil luach faoi bhun EUR 1000 agus 91 % sealúchais ag a bhfuil luach faoi bhun EUR 20 000;
B.	de bhrí gurbh ionann caipitliú margaidh domhanda iomlán na gcriptea-shócmhainní agus EUR 2.03 trilliún an 10 Feabhra 2026 le sciar 12.9 % den mhargadh le haghaidh cripteamhonaí cobhsaí, nó EUR 261 bhilliún, bunaithe ar fhoinsí sonraí príobháideacha;
C.	de bhrí gurbh ionann sócmhainní téacschomharthaithe agus thart ar 1 % de na sócmhainní digiteacha domhanda i mí Feabhra 2026, sciar atá ag fás go tapa, bunaithe ar fhoinsí sonraí príobháideacha neamh-chomhchuibhithe;
D.	de bhrí, in 2025, gurbh ionann an lucht saothair criptea-airgeadra domhanda agus os cionn 1.6 milliún gairmí, a bhfuil sciar mór ach ar sciar é atá ag laghdú á óstáil ag an Aontas, ar bhonn foinsí sonraí príobháideacha;
E.	de bhrí go sainmhínítear ‘teicneolaíocht mórleabhar dáilte’ nó ‘DLT’ in Airteagal 2(1) de Rialachán (AE) 2022/858[footnoteRef:2]1 mar ‘theicneolaíocht lena gcumasaítear oibriú agus úsáid mórleabhar dáilte’; de bhrí go sainítear ‘mórleabhar dáilte’ in Airteagal 2(2) mar ‘thaisclann faisnéise ina gcoimeádtar taifid ar idirbhearta agus a chomhroinntear ar fud tacar de nóid líonra DLT agus a shioncrónaítear idir nóid líonra DLT, agus úsáid á baint as sásra comhthola’; [2: 1 Rialachán (AE) 2022/858 ó Pharlaimint na hEorpa agus ón gComhairle an 30 Bealtaine 2022 maidir le córas píolótach le haghaidh bonneagair mhargaidh atá bunaithe ar theicneolaíocht mórleabhar dáilte, agus lena leasaítear Rialacháin (AE) Uimh. 600/2014 agus (AE) Uimh. 909/2014 agus Treoir 2014/65/AE (IO L 151, 2.6.2022, lch. 1, ELI: http://data.europa.eu/eli/reg/2022/858/oj).] 

F.	de bhrí go mbunaítear le Rialachán (AE) 2023/1114 maidir le margaí i gcripteashócmhainní[footnoteRef:3]2 (MiCAR) creat comhchuibhithe san Aontas le haghaidh cripteashócmhainní trí idirdhealú a dhéanamh idir trí phríomhchatagóir, eadhon comharthaí ríomh-airgid, a fhéachann lena luach a chobhsú trí thagairt a dhéanamh d’airgeadra oifigiúil aonair, comharthaí sócmhainn-tagartha, arb é is aidhm dóibh luach cobhsaí a choinneáil trí thagairt a dhéanamh do luach nó ceart eile nó teaglaim díobh, lena n-áirítear airgeadra oifigiúil amháin nó níos mó, agus cripteashócmhainní eile, rud a chiallaíonn léiriú digiteach ar luach nó ar cheart is féidir a aistriú agus a stóráil go leictreonach trí úsáid a bhaint as mórleabhar dáilte nó teicneolaíocht chomhchosúil, agus nach dtagann faoi na catagóirí eile; [3: 2 Rialachán (AE) 2023/1114 ó Pharlaimint na hEorpa agus ón gComhairle an 31 Bealtaine 2023 maidir le margaí i gcripteashócmhainní, agus lena leasaítear Rialacháin (AE) Uimh. 1093/2010 agus (AE) Uimh. 1095/2010 agus Treoracha 2013/36/AE agus (AE) 2019/1937, (IO L 150, 9.6.2023, lch. 40, ELI: http://data.europa.eu/eli/reg/2023/1114/oj).] 

G.	de bhrí go n-eisiatar ó raon feidhme MiCAR, de bhun Airteagal 2(4) de, cripteashócmhainní atá incháilithe mar ionstraimí airgeadais, taiscí, cistí, urrúsuithe, táirgí árachais nó pinsin faoi dhlí reatha an Aontais, agus ar an gcaoi sin a áirithiú go bhfanfaidh cripteashócmhainní den sórt sin faoi réir na gcreataí reachtacha earnáilsonracha ábhartha agus go léireofar leo an tsamhail mhaoirseachta tháirge-bhunaithe de dhlí seirbhísí airgeadais an Aontais;
H.	de bhrí go bhfuil an cur chuige rialála sna Stáit Aontaithe fós á fhorbairt agus go dtagraíonn lucht ceaptha beartas agus rialtóirí na Stát Aontaithe go ginearálta do ‘shócmhainní digiteacha’ ina ionad sin, a thuigtear go coitianta go gcuimsíonn siad léirithe digiteacha cripteagrafacha ar luach nó ar chearta arna n-urrú i mórleabhar dáilte, lena n-áirítear criptea-airgeadraí, cripteamhonaí cobhsaí agus ionstraimí téacschomharthaithe áirithe;
Forbhreathnú
1.	ag tacú leis an aidhm fhadtéarmach go mbeidh cur chuige uile-chórais, gníomhaíocht-bhunaithe agus atá neodrach ó thaobh na teicneolaíochta de ann do chreat rialála an Aontais le haghaidh seirbhísí airgeadais;
2.	ag cur béim ar an bhfíoras go bhfuil dúshláin nua ag baint le teacht chun cinn teicneolaíochtaí nua don chreat rialála agus maoirseachta;
3.	á chur i bhfios go láidir go bhféadfadh cumais nuálaíochta agus nascachta a bheith ag mórleabhair dháilte arna ndaingniú go cripteagrafach agus ag teicneolaíochtaí comhchosúla le haghaidh bonneagar seirbhísí airgeadais, laistigh den Aontas agus le haghaidh ról domhanda an Aontais araon;
Cripteashócmhainní
4.	á chur i bhfáth a thábhachtaí atá sé cumais sonraí a neartú, go háirithe maidir le giaráil sa chriptea-thionscal agus idirnaisc le hearnáil na n-institiúidí airgeadais neamhbhaincéireachta;
5.	á iarraidh ar ÚBE, ar an Údarás Eorpach um Urrúis agus Margaí, ar an Údarás um Fhrithsciúradh Airgid agus um Chomhrac Mhaoiniú na Sceimhlitheoireachta, ar an Údarás Eorpach um Árachas agus Pinsin Cheirde, ar na húdaráis inniúla náisiúnta, ar BCE agus ar BERS an t-idirphlé maoirseachta ar ghrúpaí ilfheidhme suntasacha (MFGanna) a neartú; á chur i bhfios go láidir gur gá creat beartais MiCAR a ailíniú le haghaidh MFGanna suntasacha neamhbhainc;
6.	á chur in iúl gur oth léi an ról atá ag criptea-shócmhainní maidir le frithsciúradh airgid a sheachaint agus maoiniú rialachán agus smachtbhannaí sceimhlitheoireachta a chomhrac; á chur i bhfáth a thábhachtaí atá sé cothromaíocht níos fearr a aimsiú idir príobháideachas agus trédhearcacht i gcaighdeáin ‘bíodh aithne agat ar do chustaiméirí’ agus faireachán a dhéanamh ar íocaíochtaí;
Téacschomharthú
7.	ag tabhairt dá haire go sainmhínítear ‘téacschomharthú’ ionstraimí airgeadais in Aithris 3 de Rialachán (AE) 2022/858 mar léiriú digiteach ar ionstraimí airgeadais maidir le mórleabhair dháilte nó eisiúint aicmí sócmhainní traidisiúnta i bhfoirm téacschomharthaithe chun gur féidir iad a eisiúint, a stóráil agus a aistriú ar mhórleabhar dáilte;
8.	á chur in iúl gur geal léi na tairbhí a d’fhéadfadh a bheith ag baint le téacschomharthú chun sócmhainní airgeadais a thrádáil, amhail éifeachtúlacht agus trédhearcacht mhéadaithe, agus á thabhairt dá haire ag an am céanna gur cheart faireachán a dhéanamh ar a leochaileachtaí; ag tacú le BIS i gcomhar íocaíochta trasteorann;
9.	ag cur sonrú sa phlé leanúnach atá ar siúl maidir le Córas Píolótach TMD;
Cripteamhonaí cobhsaí
10.	ag tabhairt dá haire gur féidir le cripteamhonaí cobhsaí teacht faoi dhá chatagóir faoi chreat dlíthiúil MiCAR, mar chomharthaí sócmhainn-tagartha agus mar chomharthaí ríomh-airgid;
11.	ag tabhairt dá haire gur cineál cruthaithe airgid phríobháidigh iad cripteamhonaí cobhsaí agus go léiríonn a bhfeidhm eacnamaíoch cosúlachtaí le pionnaí ráta malairte, cistí margaidh airgid agus bainc chúnga; á chur i bhfáth, áfach, go gcuireann MiCAR toirmeasc ar eisitheoirí comharthaí ríomh-airgid agus ar sholáthraithe seirbhísí cripteashócmhainní ús a dheonú go díreach nó go hindíreach i ndáil le comharthaí ríomh-airgid, agus nach bhfuil rochtain dhíreach ag cripteamhonaí cobhsaí ar bhainc cheannais agus nach bhfuil siad faoi réir ráthaíochtaí taisce poiblí; ag cur sonrú i riosca díluachála a bhaineann le cripteamhonaí cobhsaí;
12.	ag aithint na heaspa deimhneachta dlíthiúla i ndlí an Aontais maidir leis an bhféidearthacht go ndéanfadh eintiteas an Aontais agus eintiteas neamh-AE cripteamhonaí cobhsaí a ileisiúint, i gcás ina bhfuil na cripteamhonaí digiteacha arna n-eisiúint ag an dá eintiteas go hiomlán idirmhalartach agus do-aitheanta; á iarraidh ar an gCoimisiún togra reachtach a chur chun cinn go práinneach maidir leis an ábhar sin chun deimhneacht dhlíthiúil a áirithiú, agus chun coimircí stuamachta láidre, socruithe láidre comhair, agus prótacail fheabhsaithe bainistithe géarchéime a chur ar fáil;
Gnéithe eile
13.	á chur i bhfios go láidir go bhfuil idir-inoibritheacht ríthábhachtach san airgeadas digiteach, lena n-éilítear, mar shampla, céannacht iniompartha agus dintiúir infhíoraithe mar chomhpháirteanna cumasúcháin de bhonneagar margaidh trasghréasáin; á chur i bhfáth gur cheart measúnú a dhéanamh ar chineálacha cur chuige aitheantóra eintitis dhlítheanaigh/eintitis dhlítheanaigh infhíoraithe mar uirlisí de ghrád bonneagair;
14.	ag cur sonrú sa phlé leanúnach atá ar siúl maidir leis an euro digiteach;
15.	á chur in iúl gur oth léi spleáchas an Aontais ar sholáthraithe seirbhíse neamh-AE do bhonneagar DLT; ag cur béim ar an bhfíoras gur cheart faireachán stuama a dhéanamh ar láimhseáil sócmhainní digiteacha ag rialtas na Stát Aontaithe;
16.	ag cur sonrú sa phlé leanúnach maidir le maoirseacht a dhéanamh ar sholáthraithe seirbhísí cripteashócmhainní;
°
°	°
17.	á threorú dá hUachtarán an rún seo a chur ar aghaidh chuig an gComhairle agus chuig an gCoimisiún.

Sa tuarascáil seo, déanaimid iniúchadh ar an tionchar atá ag teacht chun cinn sócmhainní digiteacha ar earnáil na seirbhísí airgeadais agus ar a bhfuil i gceist leis sin don chreat rialála. Tagraíonn sócmhainní digiteacha go ginearálta d’aon léiriú digiteach ar luach a thaifeadtar ar mhórleabhar dáilte atá urraithe go cripteagrafach. 
Tá roinnt prionsabal úsáideach mar thúsphointe. Is é an aidhm ba cheart a bheith ann dearcadh uile-chórais, bunaithe ar ghníomhaíochtaí agus neodrach ó thaobh na teicneolaíochta de. Cé go bhféadfadh mórleabhair dháilte ollchóiriú a dhéanamh ar an mbonneagar airgeadais, ní athraíonn sé aon fheidhm eacnamaíoch ann, amhail trádáil, imréiteach agus socraíocht. Bíonn dúshláin nua ag baint le teicneolaíochtaí nua i gcónaí. Is ar éigean is féidir a rá go bhfuil an creat rialála neodrach ó thaobh na teicneolaíochta de le haghaidh na bhforbairtí uile a bheidh ann amach anseo agus ní mór é a chur in oiriúint do réaltachtaí atá ag athrú. Ní mór dó cothromaíocht a aimsiú idir nuálaíocht a spreagadh agus an iomarca spáis a chosc le haghaidh arbatráiste rialála.
Rith an tAontas reachtaíocht lena gcruthaítear creat le haghaidh cripteashócmhainní i Rialachán (AE) 2023/1114 maidir le margaí i gcripteashócmhainní (MiCAR). Tá criptea-shócmhainní atá incháilithe mar ionstraimí airgeadais faoi dhlí an Aontais atá ann cheana fós faoi réir na gcreataí reachtacha earnáilsonracha ábhartha. 
Ar thaobh amháin, tá roinnt rioscaí fós ann d’earnáil na sócmhainní digiteacha. Ó thaobh na macrastuamachta de, ní mór cumais sonraí a neartú chun tuiscint níos fearr a fháil ar rioscaí airgeadais agus ar an idirnascacht le codanna eile de na seirbhísí airgeadais. Ba cheart grinnscrúdú a dhéanamh ar ghrúpaí ilfheidhme a chruthaíonn naisc idir cineálacha éagsúla criptea-shócmhainní. Is rómhinic fós a úsáidtear criptea-shócmhainní chun rialacháin agus smachtbhannaí AML-CFT a sheachaint. Gné amháin de chripteamhonaí cobhsaí a bhfuil soiléireacht dhlíthiúil de dhíth orthu is ea ábhar na hileisiúna, nár tugadh aird uirthi go dtí gur achtaíodh MiCAR. 
Ar an taobh eile, d’fhéadfadh úsáid mórleabhar dáilte in earnáil na seirbhísí airgeadais éifeachtúlacht agus nascacht a fheabhsú, i measc tairbhí eile. Le téacschomharthú, is féidir teicneolaíocht mórleabhar dáilte a úsáid freisin le haghaidh sócmhainní airgeadais atá ann cheana, rud a d’fhéadfadh costais a laghdú agus trédhearcacht a fheabhsú. Beidh gá fós le go leor trialach agus earráide chun buntáistí a fháil amacg, ach beidh gá le faireachán a dhéanamh ar leochaileachtaí.
Ar deireadh, ní hamháin go bhfuil todhchaí an airgeadais dhigitigh ag teacht chun cinn san Eoraip. Tá sé ríthábhachtach go mbeadh an Eoraip mar chuid den chomhrá domhanda. I dtéarmaí bainistiú riosca agus i dtéarmaí chlaochlú an bhonneagair airgeadais araon, beidh sé riachtanach plé a dhéanamh ar chomhar, ar chaighdeáin, ar idirnascthacht, ar choibhéis agus ar cheanglais rialála.

